CELEX: 32020D2073
Language: hr
Date: 2020-12-07 00:00:00
Title: Odluka Vijeća (EU) 2020/2073 od 7. prosinca 2020. o stajalištu koje treba zauzeti u ime Europske unije u okviru Vijeća za pridruživanje EU – Turska u pogledu izmjene Odluke br. 1/98 Vijeća za pridruživanje EZ – Turska o trgovinskim aranžmanima za poljoprivredne proizvode zamjenom njezina Protokola 3. o definiciji pojma „proizvodi s podrijetlom” i načinima administrativne suradnje

15.12.2020   
               
               
                  HR
               
               
                  Službeni list Europske unije
               
               
                  L 424/49
               
            
         ODLUKA VIJEĆA (EU) 2020/2073
         od 7. prosinca 2020.
         o stajalištu koje treba zauzeti u ime Europske unije u okviru Vijeća za pridruživanje EU – Turska u pogledu izmjene Odluke br. 1/98 Vijeća za pridruživanje EZ – Turska o trgovinskim aranžmanima za poljoprivredne proizvode zamjenom njezina Protokola 3. o definiciji pojma „proizvodi s podrijetlom” i načinima administrativne suradnje
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak u vezi s člankom 218. stavkom 9.,
         uzimajući u obzir prijedlog Europske komisije,
         budući da:
         
                     (1)
                  
                  
                     Odlukom Vijeća 98/223/EZ Unija je sklopila Odluku br. 1/98 Vijeća za pridruživanje EZ – Turska od 25. veljače 1998. o trgovinskim aranžmanima za poljoprivredne proizvode (1) („Odluka”), koja je stupila na snagu 1. siječnja 1998.
                  
               
                     (2)
                  
                  
                     U Odluku je uključen Protokol 3. o definiciji pojma „proizvodi s podrijetlom” i načinima administrativne suradnje („Protokol 3.”). Odlukom br. 3/2006 Vijeća za pridruživanje EZ – Turska (2) Protokol 3. zamijenjen je novim protokolom. Na temelju članka 39. Protokola 3., Vijeće za pridruživanje može odlučiti izmijeniti odredbe Protokola 3.
                  
               
                     (3)
                  
                  
                     Vijeće za pridruživanje na svojem će sljedećem sastanku, prije kraja 2023., donijeti odluku o izmjeni Sporazuma zamjenom Protokola 3. („odluka”).
                  
               
                     (4)
                  
                  
                     Primjereno je utvrditi stajalište koje treba zauzeti u ime Unije u okviru Vijeća za pridruživanje jer će odluka imati obvezujuće pravne učinke u Uniji.
                  
               
                     (5)
                  
                  
                     Unija je Odlukom Vijeća 2013/94/EU (3) sklopila Regionalnu konvenciju o paneuromediteranskim povlaštenim pravilima podrijetla („Konvencija”), koja je za Uniju stupila na snagu 1. svibnja 2012. Njome se utvrđuju odredbe o podrijetlu robe kojom se trguje na temelju odgovarajućih bilateralnih sporazuma o slobodnoj trgovini sklopljenih između ugovornih stranaka Konvencije, koje se primjenjuju ne dovodeći u pitanje načela utvrđena u tim bilateralnim sporazumima.
                  
               
                     (6)
                  
                  
                     Člankom 6. Konvencije predviđa se da svaka ugovorna stranka poduzima odgovarajuće mjere kako bi osigurala učinkovitu primjenu Konvencije. U tu će se svrhu odlukom uvesti dinamičko upućivanje na Konvenciju u Protokolu 3. kako bi se uvijek upućivalo na zadnju verziju Konvencije koja je na snazi.
                  
               
                     (7)
                  
                  
                     Ishod rasprava o izmjeni Konvencije novi je skup moderniziranih i fleksibilnijih pravila o podrijetlu koje treba unijeti u Konvenciju. Do sklapanja i stupanja na snagu izmjene Konvencije, Unija i Republika Turska dogovorile su se da će što je prije moguće početi primjenjivati alternativni skup pravila o podrijetlu na temelju pravila iz izmijenjene Konvencije, koja se mogu koristiti bilateralno kao alternativna pravila o podrijetlu u odnosu na pravila utvrđena u Konvenciji („Prijelazna pravila”). U tu će svrhu odlukom biti predviđena i Prijelazna pravila.
                  
               
                     (8)
                  
                  
                     Na području kumulacije koju čine države EFTA-e, Farski Otoci, Unija, Republika Turska, sudionici procesa stabilizacije i pridruživanja, Republika Moldova, Gruzija i Ukrajina trebalo bi zadržati mogućnost uporabe potvrda o prometu robe EUR.1 ili izjava o podrijetlu umjesto potvrda o prometu robe EUR-MED ili izjava o podrijetlu EUR-MED kao odstupanje od odredaba Konvencije koje se primjenjuju na dijagonalnu kumulaciju među tim sudionicima.
                  
               
                     (9)
                  
                  
                     Stajalište Unije u okviru Vijeća za pridruživanje trebalo bi se stoga temeljiti na nacrtu odluke,
                  
               DONIJELO JE OVU ODLUKU:
         
            Članak 1.
            Stajalište koje treba zauzeti u ime Unije u okviru Vijeća za pridruživanje u pogledu izmjene Odluke br. 1/98 Vijeća za pridruživanje EZ – Turska o trgovinskim aranžmanima za poljoprivredne proizvode zamjenom njezinog Protokola 3. temelji se na nacrtu odluke Vijeća za pridruživanje (4).
         
         
            Članak 2.
            Ova Odluka stupa na snagu na dan donošenja i prestaje važiti 31. prosinca 2023.
         
         
            Sastavljeno u Bruxellesu 7. prosinca 2020.
            
               
                  Za Vijeće
               
               
                  Predsjednik
               
               M. ROTH
            
         
         
            (1)  SL L 86, 20.3.1998., str. 1.
         
         
            (2)  Odluka br. 3/2006 Vijeća za pridruživanje EZ – Turska od 19. prosinca 2006. o izmjeni Protokola 3. uz Odluku br. 1/98 Vijeća za pridruživanje EZ – Turska od 25. veljače 1998. o trgovinskim aranžmanima za poljoprivredne proizvode (vidjeti dokument CE-TR 110/06 na http://register.consilium.europa.eu).
         
            (3)  Odluka Vijeća 2013/94/EU od 26. ožujka 2012. o sklapanju Regionalne konvencije o paneuromediteranskim povlaštenim pravilima podrijetla (SL L 54, 26.2.2013., str. 3.).
         
            (4)  Vidjeti dokument ST 11128/20 na http://register.consilium.europa.eu.